1.ĮVADAS

1.1Naujos grėsmės – nauji atsakymai

Per pirmuosius 50 muitų sąjungos gyvavimo metų pasaulis labai pasikeitė, keitėsi ir ES muitinių vaidmuo. Kadangi muitinė yra pagrindinė institucija, kuri prižiūri prekių gabenimą per išorės sienas, ji šiuo metu yra pirmoji gynybos linija, sauganti nuo pavojingos ir nusikalstamos veiklos, susijusios su prekyba. Tokios veiklos pavyzdžiai – prekyba reikalavimų neatitinkančiomis ar pavojingomis prekėmis, neteisėta prekyba kultūros vertybėmis, šaunamaisiais ginklais ir narkotikais, laukiniais augalais bei gyvūnais ir kita neteisėta prekyba, sukčiavimas, terorizmas ir organizuotas nusikalstamumas. Visos į ES įvežamos, iš jos išvežamos ar per ją tranzitu vežamos prekės (įskaitant prekes, kurias vežasi keleiviai), yra muitinės priežiūros objektas ir muitinė gali jas patikrinti.

Muitinė atlieka esminį vaidmenį garantuojant mūsų visuomenės saugumą ir saugą, taip pat apsaugant finansinius ES ir jos valstybių narių interesus. Todėl jai tenka svarbus uždavinys parengti tikrinimo reikalavimus pagal bendrą rizikos valdymo schemą. Siekdama savo tikslo, muitinė turi išlaikyti pusiausvyrą: sudaryti palankias sąlygas teisėtai prekybai ir palaikyti sklandžią ekonomikai būtinos tiekimo grandinės veiklą ir kartu prisidėti prie mūsų saugumo ir saugos.

1.2Atsakymas į Tarybos raginimą

2014 m. Komisija priėmė Komunikatą dėl ES muitinės rizikos valdymo strategijos ir veiksmų plano. Strategijoje įvardijama keletas svarbiausių tikslų, kurie grindžiami bendru tikslu – pasiekti, kad veiksmingo ir efektyvaus rizikos valdymo metodas būtų aukštos kokybės ir daugialypis. Veiksmų plane pateikiamos kiekvienam tikslui pasiekti reikalingos priemonės. 2014 m. gruodžio mėn. Taryba patvirtino ES muitinės rizikos valdymo strategiją ir veiksmų planą ir paragino Komisiją Tarybai per 18 mėnesių pateikti strategijos ir veiksmų plano įgyvendinimo ir pasiektų rezultatų ataskaitą.

Komisija, atsiliepdama į Tarybos prašymą, 2016 m. liepos mėn. pateikė pirmąją ES muitinės rizikos valdymo strategijos ir veiksmų plano įgyvendinimo pažangos ataskaitą. Ataskaitoje patvirtinta, kad per 18 įgyvendinimo mėnesių buvo pradėta vykdyti didžioji dalis veiksmų plane nustatytų veiksmų. Tačiau ataskaitoje taip pat nurodoma, kad muitinės rizikos valdymo reformai vykdyti reikia daug išteklių, o rezultatams pasiekti reikia laiko. Ataskaitoje minima, kad atitinkamu įgyvendinimo etapu pagrindinė problema yra susijusi su IT tiek dėl nepakankamo finansavimo reikiamoms IT sistemoms sukurti, tiek dėl duomenų prieinamumo bei dalijimosi informacija mechanizmų problemų.

2016 m. gruodžio mėn. Taryba priėmė išvadas dėl Komisijos pažangos ataskaitos. Tarybos išvadose pabrėžiama, kad rizikos valdymo procesai yra būtini siekiant užtikrinti ES ir jos valstybių narių saugumą ir apsaugoti jų finansinius interesus, kartu garantuojant palankias teisėtos prekybos sąlygas. Taryba taip pat pabrėžė poreikį toliau įgyvendinti ES muitinės rizikos valdymo strategiją ir veiksmų planą ir akcentavo svarbų ES muitinės rizikos valdymo strategijos ir veiksmų plano indėlį į atnaujintą vidaus saugumo strategiją ir jos įgyvendinimą, visų pirma kovojant su terorizmu ir tarpvalstybiniu organizuotu nusikalstamumu.

Taryba paragino Komisiją per 18 mėnesių laikotarpį pateikti antrąją pažangos ataskaitą dėl tolesnio ES muitinės rizikos valdymo strategijos ir veiksmų plano įgyvendinimo ir sukurti veiksmingą ataskaitų mechanizmą konkrečių veiksmų rezultatų poveikiui nustatyti.

Komisija, atsiliepdama į Tarybos prašymą, pateikia šią antrąją pažangos ataskaitą. Kaip ir ankstesnėje ataskaitoje, šioje ataskaitoje pateikiamas bendras kokybinis strategijos įgyvendinimo vertinimas, paaiškinant po pirmosios ataskaitos paskelbimo įgyvendinant kiekvieną iš septynių pagrindinių tikslų padarytą pažangą. Reikėtų pažymėti, kad ši ataskaita nėra nei vertinimas, nei strategijos ateities apžvalga atsižvelgiant į dabartinę veiklą. Be to, ataskaitoje nepateikta jokių pasiūlymų keisti esamą strategiją.

Daugiau informacijos apie atskirų veiksmų ir užduočių įgyvendinimo pažangą pateikiama Komisijos tarnybų darbiniame dokumente, pridedamame prie šios ataskaitos.